Je Henris, chevaliers, sires de Tragnel, fais savoir à touz cauz qui cez letres verront que com il aust contenz et descorde entre moi, d’une part, et les moines de Vauluisant d’autre, dou bois de Lusseint, de ce que je disoie qu’il tenoient ce bois de mon père par raison de gaigière, et que il en avoient bien tant levé à deus foiz qu’il l’avoient despoillié; que il me pooit bien et devoit par droit demorer quites. Et li moine disoient encontre qu’il avoient ce bois bien et leaument achaté de mon père, par coi je ni pooie rien réclamer par droit. A la parfin, j’ai entendu et sau par les letres mon père et par autres letres, et par vives voiz, que mes pères vandi ce devant dit bois de Lusseint, bois et fonz de terre; et que je n’ai point de raison ou reclamer ne ou chalongier. Et por ce je vuel et octroi que cil devandiz bois de Lusseint remeigne à l’iglise de Vauluisant à touz jorz, sauve ma joutise et ma chace. Et que ne je, ne mes oirs, n’i puissens jamais riens réclamer. Et en tesmoignaige de cete chose, j’ai mis mon seel en cez présens letres. Ce fu fet en l’an de Grâce mil et IIc et cinquante et huit, ou mois de janvier.